บริษัทที่มีทุนจดทะเบียนสูง ไม่ได้แปลว่าบริษัทนั้น มีมูลค่าเยอะเสมอไป
รู้หรือไม่ว่า มูลค่าบริษัท และทุนจดทะเบียน มันไม่ได้สอดคล้องกันเสมอไป แล้วทั้ง 2 คำนี้ มันมีความหมาย และเกี่ยวข้องกันอย่างไร ลงทุนแมนจะเล่าให้ฟัง แบบเข้าใจง่าย ๆ
24 ม.ค. 2565

บริษัทที่มีทุนจดทะเบียนสูง ไม่ได้แปลว่าบริษัทนั้น มีมูลค่าเยอะเสมอไป /โดย ลงทุนแมน
ทุกคนเคยได้ยินคำว่าทุนจดทะเบียนบริษัท
และทุกคนน่าจะคิดว่าบริษัทไหนมีทุนจดทะเบียนสูง
บริษัทนั้นย่อมเป็นบริษัทใหญ่ ที่มีมูลค่าสูงตาม
แต่รู้หรือไม่ว่า มูลค่าบริษัท และทุนจดทะเบียน มันไม่ได้สอดคล้องกันเสมอไป
แล้วทั้ง 2 คำนี้ มันมีความหมาย และเกี่ยวข้องกันอย่างไร
ลงทุนแมนจะเล่าให้ฟัง แบบเข้าใจง่าย ๆ
╔═══════════╗
Blockdit เป็นแพลตฟอร์ม สำหรับนักอ่าน และนักเขียน
ที่มีผู้ใช้งาน 2 ล้านคน ลองใช้แพลตฟอร์มนี้เพื่อได้ไอเดียใหม่ๆ
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝
โดยปกติแล้วคำว่ามูลค่าบริษัทคือจะวัดจาก มูลค่าที่นักลงทุนคนอื่นยอมเสนอเพื่อซื้อบริษัท
ถ้าจะให้คำนวณง่าย ๆ ก็คือ ราคาต่อหุ้น คูณด้วยจำนวนหุ้นทั้งหมดของบริษัท
มูลค่าบริษัทนี้ถ้าอยู่ในตลาดหลักทรัพย์ก็จะเรียกว่า “Market Cap”
เช่น บริษัท Meta เจ้าของเฟซบุ๊ก อินสตาแกรม มีมูลค่าบริษัท 29,000,000 ล้านบาท 
ด้วยมูลค่ามากขนาดนี้ เราก็น่าจะคิดว่าทุนจดทะเบียนของบริษัทต้องสูงแน่ ๆ 
แต่ในความเป็นจริงแล้ว ทุนจดทะเบียนของ Meta มีมูลค่าเพียง 2 ล้านบาท ซึ่งคิดเป็น 1 ใน 14 ล้านของมูลค่าบริษัท ในปัจจุบัน
คำถามที่ตามมาก็คือ ทำไมถึงต่างกันขนาดนี้ ?
เรามาเริ่มกันที่ทุนจดทะเบียนกันก่อน อธิบายง่าย ๆ ก็คือ “เงิน” ที่เราใส่เข้าไปในบริษัทแห่งนี้เพื่อทำธุรกิจ
ลองนึกภาพตามว่าเราและเพื่อน เปิดบริษัท กอไก่ จำกัด โดยทุกคนจะร่วมลงทุนในบริษัทแห่งนี้ และแบ่งหุ้นในสัดส่วนที่เท่ากัน
- ทุนจดทะเบียนทั้งหมด 1,000,000 บาท
- จำนวนหุ้นทั้งหมด 100,000 หุ้น
- ราคาพาร์ หรือทุนจดทะเบียนต่อหุ้น เท่ากับ 10 บาท
โดยทุนจดทะเบียนทั้งหมดก็จะนำไปเป็นทุนเริ่มต้นสำหรับซื้อเครื่องมือ, วัตถุดิบ, เช่าที่ดินอาคาร รวมถึงสำรองสำหรับกิจกรรมต่าง ๆ จากนั้นเราก็ไปขอจดทะเบียนกับนายทะเบียน อย่างในกรณีของประเทศไทย 
ก็จะเป็นกรมพัฒนาธุรกิจการค้า
ข้อดีอย่างหนึ่งของการมีทุนจดทะเบียนสูงก็คือ เรามีโอกาสได้รับงานที่มีมูลค่าสูงจากคู่ค้าได้
 
เนื่องจากคู่ค้าอุ่นใจได้ว่า หากเกิดความเสียหายก็สามารถเรียกร้องความรับผิดชอบได้สูงขึ้น
รวมถึงการติดต่อประมูลงานกับหน่วยราชการ หรือแม้แต่การนำบริษัทจดทะเบียนเข้าตลาดหลักทรัพย์ ก็จะมีระบุทุนจดทะเบียนขั้นต่ำเอาไว้ด้วย
อย่างไรก็ตาม เราสามารถเพิ่มทุนจดทะเบียนในภายหลังการจัดตั้งบริษัทได้
ถึงแม้ว่าบริษัทที่มีทุนจดทะเบียนสูงจะดูน่าเชื่อถือ แต่หากบริษัทมีผลขาดทุนทุกปี ทุนที่มีก็จะเหลือน้อย
ในทางกลับกัน หากบริษัทมีผลกำไร บริษัทก็จะมีกำไรสะสม
ซึ่งสามารถนำไปเป็นทุนสำหรับการขยายกิจการในอนาคต โดยที่ไม่ต้องเพิ่มทุนจดทะเบียนบริษัทได้เช่นกัน
โดยในแต่ละประเภทธุรกิจ ก็จะมีลักษณะการใช้ทุนจดทะเบียนมากน้อยที่ต่างกัน
อย่างในกรณีของบริษัทเทคโนโลยียุคใหม่ ก็อาจไม่จำเป็นต้องมีทุนจดทะเบียนสูง 
เพราะไม่ต้องใช้เงินมากในการเริ่มต้น
สวนทางกับธุรกิจแบบที่ต้องใช้การลงทุนหนัก (Capital Intensive) เช่น ธุรกิจที่ต้องอาศัยการก่อสร้างโรงงานผลิต สร้างห้างสรรพสินค้า หรือโรงแรม ซึ่งกลุ่มธุรกิจเหล่านี้ ก็จะมีทุนจดทะเบียนมากเป็นพิเศษ
จากตัวอย่างในช่วงแรกอย่าง Meta เจ้าของเฟซบุ๊ก และอินสตาแกรม 
ที่มีทุนจดทะเบียนเพียง 2 ล้านบาท 
ก็สามารถเติบโตไปเป็นบริษัทที่มีมูลค่ามากถึง 29,000,000 ล้านบาทได้
ซึ่ง Meta อาจอาศัยเงินทุนจาก 2 ทาง ก็คือ
1. การใช้กำไรสะสมที่ทำได้มาขยายธุรกิจ โดยที่ไม่ต้องเพิ่มทุนจดทะเบียน
2. การระดมทุนจาก VC และตลาดหลักทรัพย์ ซึ่งมีราคาหุ้นที่เสนอขายที่สูงกว่ามูลค่าพาร์มาก ๆ ทำให้ไม่ต้องเพิ่มทุนจดทะเบียนเป็นจำนวนมากในภายหลัง
ในทางกลับกัน
อย่างในกรณีของบริษัท การบินไทย จำกัด (มหาชน) 
ที่มีทุนจดทะเบียนสูงถึง 22,000 ล้านบาท แต่ธุรกิจประสบผลขาดทุน ทำให้มีการขาดทุนสะสมเป็นจำนวนมาก
จึงทำให้มีมูลค่าบริษัทล่าสุด ก่อนถูกระงับการซื้อขายอยู่ที่เพียง 7,200 ล้านบาท ซึ่งน้อยกว่าทุนจดทะเบียน ก็เป็นเรื่องที่เกิดขึ้นได้เช่นกัน
 
ถึงตรงนี้ เราก็น่าจะพอเข้าใจแล้วว่าทุนจดทะเบียน และมูลค่าบริษัท ไม่ได้สอดคล้องกันเสมอไป
และไม่จำเป็นเลยว่าธุรกิจที่มีทุนจดทะเบียนสูง ๆ จะได้เปรียบ และทำให้มีมูลค่าบริษัทเยอะขึ้นตามไปด้วย
เพราะทุนจดทะเบียน บอกเราเพียงแค่ว่า
ในอดีตบริษัทนั้นใส่เงินเข้าไปในบริษัทเท่าไร
ในขณะที่มูลค่าบริษัท ก็จะเป็นมูลค่าของกิจการ ณ เวลาใดเวลาหนึ่ง ซึ่งถ้ามันมากกว่าทุนจดทะเบียนมาก ๆ นั่นก็อาจแปลว่าบริษัทนั้นสามารถเติบโตได้ดี โดยไม่ต้องใช้เงินทุนมาก นั่นเอง..
╔═══════════╗
Blockdit เป็นแพลตฟอร์ม สำหรับนักอ่าน และนักเขียน
ที่มีผู้ใช้งาน 2 ล้านคน ลองใช้แพลตฟอร์มนี้เพื่อได้ไอเดียใหม่ๆ
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
Spotify - 
Apple Podcasts - 
Soundcloud -